SKRIFTLIG FORESPØRGSEL E-1160/98

af Roberta Angelilli (NI) til Kommissionen

(24. april 1998)

Om: Organiseret kriminalitet i forbindelse med ulovlig bortskaffelse af affald i Italien i Sydlatium

Den italienske presse bringer gang på gang beretninger om, at der er opdaget ulovlige deponeringer af giftigt eller farligt affald i Latium, som for øjeblikket er den italienske region, der indtager tredjepladsen for ulovlig bortskaffelse af affald, især i provinserne Rom, Latina og Frosinone.

Ifølge Massimo Scalia, formand for det parlamentariske undersøgelsesudvalg om affaldscyklussen, er der uvished om, hvor op til 60 % af affaldet i ovennævnte kategorier ender. I tidsrummet 1994-1997 konstateredes 36.633 overtrædelser af strafbar eller administrativ karakter, samtidig med at virksomheder, der lovligt beskæftiger sig med bortskaffelse af affald i henhold til loven og de europæiske direktiver, blev udsat for trusler. Man har således konstateret, at kriminelle organisationer har været indblandet i dette ulovlige fænomen. Det forlyder, at adskillige igangværende undersøgelser drejer sig om ulovlig bortskaffelse af ca. 500.000 tons affald i ovennævnte områder.

Vil Kommissionen på baggrund af ovenstående oplyse følgende:

1. Mener Kommissionen ikke, at den bør rette henvendelse til de italienske myndigheder, dvs. miljøministeriet og den regionale forvaltning i Latium, for at anmode om strengere kontrolforanstaltninger, blandt andet i medfør af direktiv 91/156/EØF(1), 91/689/EØF(2) og 94/62/EF(3)?

2. Hvad mener Kommissionen om kriminaliteten i forbindelse med den ulovlige bortskaffelse af affald, især det giftige eller farlige affald, også set i en bredere europæisk sammenhæng?

3. Er Kommissionen i besiddelse af dokumenter om dette fænomen?

4. Har Kommissionen allerede foretaget undersøgelser om eller gjort sig overvejelser om ovennævnte fænomen i de pågældende områder, og i hvilke tilfælde?

Svar afgivet på Kommissionens vegne af Ritt Bjerregaard

(16. juni 1998)

På Fællesskabsplan er der ingen bestemmelser, som udtrykkeligt omhandler organiseret kriminalitet i forbindelse med ulovlig bortskaffelse af affald, da dette skal varetages af medlemsstaterne selv. Dog forbydes ulovlig bortskaffelse af affald og genvinding klart i direktiverne 91/156/EØF om affald, 91/689/EØF om farligt affald og 94/62/EF om emballage og emballageaffald. Kommissionen har til opgave at sikre at Fællesskabets bestemmelser overholdes, herunder ovennævnte direktiver, og den har i denne forbindelse, inden for rammerne af EF-traktaten, indledt en overtrædelsesprocedure mod Italien om Fællesskabets affaldsbestemmelser. Hvis det ærede medlem ønsker yderligere detaljer, henvises til Kommissionens svar på hendes skriftlige forespørgsel E-3412/97(4).

På baggrund af de begrænsede oplysninger, som det ærede medlem nævner, kan Kommissionen ikke komme med noget klart svar. Ud over at være et brud på Fællesskabets bestemmelser, skal efterladt (og i den forbindelse ulovligt) farligt affald generelt betragtes som noget, der kan have en væsentlig indvirkning på miljøet. Kommissionen er enig i, at det er nødvendigt at forebygge sådanne situationer og mener, at der i sådanne tilfælde øjeblikkeligt skal gribes effektivt ind for at undgå negative miljømæssige konsekvenser, som sommetider kan være uoprettelige.

Men på den anden side skal Kommissionen, for at kunne gribe ind over for en medlemsstat, der ikke overholder Fællesskabets bestemmelser, have detaljerede og præcise oplysninger om den omhandlede situation (præcise fakta og steder). Det ærede medlem må derfor meget gerne fremsende sådanne særlige og konkrete oplysninger, hvilket vil give Kommissionen mulighed for at igangsætte en undersøgelse.

Medlemsstaterne har oprettet et uformelt netværk om gennemførelse og håndhævelse af miljølovgivning (IMPEL), som skal overvåge ulovlig grænseoverskridende transport af affald. Herunder er også etableret en arbejdsgruppe om miljømæssig retsforfølgelse og det overvejes, om overvågningen skal rettes mod miljømæssige ulovligheder i en bredere sammenhæng. Kommissionen deltager i dette netværks aktiviteter. IMPEL har udarbejdet en rapport om grænseoverskridende transport af farligt affald: "TFS-2 project transfrontier shipment of waste, final report concerning European co-operation on the enforcement of Community Regulation (EEC) 259/93 on transfrontier shipments of waste - May 1996". Kommissionen sender denne rapport direkte til det ærede medlem og til Parlamentets sekretariat.

Kommissionen har ikke foretaget undersøgelser i de områder, som med det ærede medlem henviser til.

(1) EFT L 78 af 26.3.1991, s. 32.

(2) EFT L 377 af 31.12.1991, s. 20.

(3) EFT L 365 af 31.12.1994, s. 10.

(4) EFT C 158 af 25.5.1998.